Twee hoërskoolleerders sterf saam tydens uitstappie | Maroela Media
Twee hoërskoolleerders van Oos-Londen in die Oos-Kaap het Saterdagaand in die see verdrink nadat hulle glo in 'n sterk gety en hoogwaters vasgevang geraak het.
Die Nasionale Seereddingsinstituut (NSRI) het dié nuus Sondag bevestig.
Geoff McGregor, die NSRI se bevelvoerder in Oos-Londen, sê die voorval het glo by Eastern Beach plaasgevind.
McGregor sê spesialisduikers van die NSRI, die polisieduikers en die polisie se soek-en-reddingspanne het op die toneel by die NSRI aangesluit.
"By aankoms op die toneel het ons 'n groot groep van meer as 200 kinders en minstens 19 onderwysers en versorgers van 'n seun- en meisieskool op die toneel aangetref," sê McGregor. "Twee tieners, 'n seun en 'n meisie, is reeds uit die water gehaal en nooddiensspanne het kardiopulmonêre resussitasie begin toepas. Paramedici kon die tieners egter nie bybring nie en hulle is op die toneel dood verklaar."
'n Voorlopige ondersoek het vasgestel dat leerders ná 'n sportdag van rugby, sokker en netbal op die strand gaan uitspan het.
"Onderwysers en versorgers het die leerders probeer verhoed om die water binne te gaan, maar sommige van die leerders het steeds in die see ingegaan," sê hy.
'n Ondersoek na die voorval is van stapel gestuur.
Intussen is strande in Oos-Londen vroeër dié dag gesluit ná 'n voorval by Nahoon Beach waar 'n branderplankryer tydens 'n junior branderplankrygeleentheid van sy branderplank afgestamp en deur 'n haai gebyt is.
My hart sooo seer dat hierdie jongmense dit moes oorkom. Ris on vrede en sterkte aan die families en leerlinge en onderwysers.
Woorde bly maar ontbreek in die omstandighede. Sterte aan die familie, vriende en die skool.
Al hoekom mense hierdie tipe ongelukkig kritiseer is OMDAT KINDERS NIE MEER LUISTER NIE. Daar word duidelik gese die onderwyseres het hulle UIT DIE WATER probeer hou maar hulle het teen hulle wil en teen hulle instruksie steeds in die water ingegaan. WAT verstaan julle nie? NET soveel simpatie as wat ek met die OUERS van die kinders het, kan die rampe NET voorkom word as KINDERS weer dissipline terugkry om respek vir gesag te he . dit is vir hulle eie beswil.
Ai dis so verskriklik hartseer. Baie sterkte aan hul families van die twee kinders mag jul vertroosting ontvang.